31994D0166
L 076/25
JURNALUL OFÍCIAL AL UNIUNII EUROPENE
DECIZIA CONSILIULUI
din 10 martie 1994
de acceptare a Rezoluției nr. 47 privind introducerea unui carnet TIR suplimentar cu garanție mai mare, adoptată la 2 iulie 1993 de Grupul de lucru al Comisiei Economice pentru Europa (CEE/ONU) responsabil cu problemele vamale referitoare la transporturi
(94/166/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât Rezoluția nr. 47 prevede măsuri care, pe de o parte, garantează aplicarea corectă a convenției TIR din 1975 și, pe de altă parte, asigură o garanție mai mare pentru transportul anumitor tipuri de mărfuri care implică un risc mai ridicat de fraudă în ceea ce privește drepturile vamale și alte impuneri exigibile;
întrucât, având în vedere conținutul său, această rezoluție este de primă importanță pentru Comunitate și ar trebui, prin urmare, să fie acceptată de aceasta cu efect imediat,
DECIDE:
Articolul 1
Rezoluția nr. 47 privind introducerea unui carnet TIR suplimentar cu garanție mai mare, adoptată la 2 iulie 1993 de Grupul de lucru al Comisiei Economice pentru Europa (CEE/ONU) responsabil cu problemele vamale referitoare la transporturi, se acceptă în numele Comunității, cu efect imediat.
Textul rezoluției se anexează la prezenta decizie.
Articolul 2
Președintele Consiliului este autorizat să desemneze persoana împuternicită să notifice secretarului executiv al Comisiei Economice pentru Europa acceptarea cu efect imediat de către Comunitate a rezoluției prevăzute la articolul 1.
Adoptată la Bruxelles, 10 martie 1994.